বিনা যুদ্ধে হৃতিক রোশনকে ছেড়ে দেবেন না কঙ্গনা রানাউত!
অভিনেত্রীর আইনজীবী রিজওয়ান সিদ্দিকির নতুন অভিযোগ, মুম্বই পুলিশ হৃতিককে সাহায্য করছে। সে জন্য পুলিশের কয়েকজন আধিকারিক ‘ভুল বিবৃতি’ দিয়ে কঙ্গনার ভাবমূর্তি ক্ষুণ্ণ করছেন। রিজওয়ান গতকাল মুম্বই পুলিশের সাইবার শাখায় একটি চিঠি পাঠিয়েছেন। সাইবার শাখার ডেপুটি কমিশনার এম রাজ কুমারকে লেখা ওই চিঠিতে তাঁর দাবি, কঙ্গনাকে সমন পাঠানো হয়েছিল বলে পুলিশ ‘ভুল’ খবর দিয়েছিল। পুলিশ এভাবে কেন তাঁর মক্কেলের ভাবমূর্তি ক্ষুণ্ণ করার চেষ্টা করছে, সে ব্যাপারে কৈফিয়ত চেয়েছেন রিজওয়ান।

মুম্বই পুলিশের সাইবার শাখা গতকাল জানিয়েছিল, হৃতিকের নামে ব্যবহৃত ‘ভুয়ো’ ইমেল অ্যাকাউন্টের আইপি অ্যাড্রেসের সন্ধান মিলেছে। আমেরিকা থেকে ওই ইমেল করা হতো। তা নিয়ে কার্যত সন্দেহ প্রকাশ করে রিজওয়ানের বক্তব্য, ২০১৪ সালের মে এবং ডিসেম্বরেও সাইবার শাখায় হৃতিক ‘ভুয়ো’ ইমেল আইডি’র অভিযোগ দায়ের করেছিলেন। যদি এ রকম কোনও ভুয়ো অ্যাকাউন্টের অভিযোগ পুলিশ পেয়েই থাকে, তবে গত দু’বছর ধরে তার তদন্ত করা হল না কেন?

চিঠিতে জানানো হয়েছে, কঙ্গনা আদৌ ল্যাপটপের মাধ্যমে ওই বিতর্কিত ইমেল অ্যাকাউন্টে মেল করতেন না। অথচ পুলিশ বিবৃতি দিয়েছে, তদন্তের জন্য তারা অভিনেত্রীর ল্যাপটপ চেয়ে পাঠিয়েছে। রিজওয়ানের দাবি, এ ধরনের ঘটনা দেখে মনে হচ্ছে, পুলিশের কয়েকজন আধিকারিক হৃতিককেই সাহায্য করার চেষ্টা করছেন। তাঁরা প্রমাণ করার চেষ্টা করছেন, কঙ্গনা হৃতিকের বদলে অন্য কোনও ‘ভুয়ো’ অ্যাকাউন্টে ইমেল পাঠাতেন।

কঙ্গনার আইনজীবী জানিয়েছেন, পুলিশের পাঠানো কোনও সমন তাঁর মক্কেল পাননি। এমনকী, গত ৭ এপ্রিল পুলিশ কঙ্গনাকে যে ইমেল পাঠানোর দাবি করেছে, তা-ও ভুল বলে চিঠিতে দাবি করেছেন তিনি। এ প্রসঙ্গে আজ হৃতিকের আইনজীবী বলেছেন, ‘‘কী সত্যি এবং কী ভুল তা আদালত এবং পুলিশ ঠিক করবে। সংবাদমাধ্যম নয়। হৃতিক যেমন পুলিশের সঙ্গে সহযোগিতা করছেন, কঙ্গনারও উচিত তা করা।’’